送王憲赴闕
作者：鄒浩
朝代：宋

paragraphs: 鳳詔傳天北，輶軒指建章。
既能思賈誼，何患老馮唐。
况是高門慶，從來美譽彰。
靈臺懸寶鏡，峻節凛秋霜。
庖刃誠難敵，黄陂豈易量。
承家但清白，報國頗施張。
属部分氂犬，終朝事錦囊。
收功殊俗士，知已恃明王。
此去堪前賀，胡爲獨倍傷。
昔霑淮水潤，今借德星光。
折柳故多恨，銜環空不忘。
他年重望履，應已步巖廊。